Video: Chaos toe man kind probeer gryp‘n Skermgreep uit die video. ŉ Man is in hegtenis geneem nadat hy Donderdagmiddag omstreeks 17:00 oënskynlik ŉ jong kind by ŉ winkelsentrum in Florida aan die Gautengse Wes-Rand probeer gryp het. Beeldmateriaal van die voorval by die Bella Napoli-restaurant in die Goldman Crossing-sentrum het reeds soos ŉ veldbrand versprei en mense is gemaan om ekstra waaksaam te wees. In die video kan gesien word hoe twee vroue en ŉ dogtertjie – glo ŉ ma, haar kind en ŉ vriendin – by ŉ tafel in die restaurant sit. ŉ Man storm dan nader, spring oor ŉ lae reling en kry die kind om die nek beet. Stuart Maclagan, eienaar van Safeguard Security, sê een van die maatskappy se bestuurders wat ŉ vergadering met ŉ kliënt by dieselfde restaurant bygewoon het, gryp dan in om die man in bedwang te bring. “Dit was gek; mense moet baie deeglik bewus wees van hul omgewing,” het Maclagan gesê. Volgens hom het die polisie die man kort daarna in hegtenis geneem. Dit is onduidelik wat die motief vir die voorval was en die vroue ken glo nie die betrokke man nie. Op sosialemediaplatforms het mense die vinnige optrede van die veiligheidspan en omstanders geloof. “Nie alle helde dra mantels nie,” het een gebruiker geskryf. Volgens Maclagan is die vroue en die kind fisiek ongedeerd. Maroela Media het ŉ navraag oor die voorval aan die polisie gerig en wag op terugvoer.